
Suġġett:	<Titre>Opinjoni tal-Kumitat CULT dwar it-tisħiħ tal-ħiliet fl-Unjoni – opportunitajiet ta’ edukazzjoni u taħriġ vokazzjonali fi żminijiet ta’ tranżizzjoni</Titre> <DocRef>(2026/2070(INI))</DocRef>
Is-Sinjura President,
Skont il-proċedura inkwistjoni, il-Kumitat għall-Kultura u l-Edukazzjoni (CULT) ngħata l-istruzzjoni li jippreżenta opinjoni lill-Kumitat tiegħek u ddeċieda li jibgħat din l-opinjoni fil-forma ta’ ittra.
Il-Kumitat għall-Kultura u l-Edukazzjoni eżamina l-kwistjoni msemmija hawn fuq waqt il-laqgħa tiegħu tal-14 ta’ Lulju 2026. Matul din il-laqgħa, iddeċieda li jippreżenta lill-Kumitat għall-Impjiegi u l-Affarijiet Soċjali, bħala l-kumitat responsabbli, l-opinjoni li tidher hawn taħt.
Dejjem tiegħek,
Nela Riehl
[bookmark: _Hlk234339819]
SUĠĠERIMENTI


	Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 165 u l-Artikolu 166 tiegħu,

A. billi l-VET huma pilastru ewlieni taż-Żona Ewropea tal-Edukazzjoni, l-Unjoni tal-Ħiliet u l-ekosistema Ewropea tat-tagħlim tul il-ħajja, li jikkontribwixxu għall-iżvilupp personali, l-impjiegi ta’ kwalità, il-koeżjoni soċjali, il-kompetittività u r-reżiljenza tal-UE, inkluża l-awtonomija strateġika, fi żminijiet ta’ tranżizzjonijiet ekoloġiċi, diġitali, demografiċi u industrijali; billi l-edukazzjoni u t-taħriġ vokazzjonali għandhom rwol kruċjali fit-tisħiħ tal-bażi industrijali tal-Ewropa, fil-preservazzjoni u fit-titjib tal-għarfien espert tekniku speċjalizzat, u fl-indirizzar tan-nuqqas ta’ ħaddiema f’setturi essenzjali għall-kompetittività u r-reżiljenza tal-Unjoni; Billi l-Proċess ta’ Copenhagen imniedi f’Novembru 2002 biex tissaħħaħ il-kooperazzjoni Ewropea fil-VET kien qed jipprovdi qafas konsistenti għall-politika Ewropea tal-VET;

B. billi l-VET għandhom jiġu vvalutati bħala perkors ta’ tagħlim ta’ kwalità għolja fih innifsu, u billi l-Istati Membri għandhom iħeġġu u jappoġġjaw il-parità tal-istima bejn il-perkorsi vokazzjonali u akkademiċi f’konformità mas-sistemi nazzjonali tagħhom tal-edukazzjoni u t-taħriġ fit-tfassil tal-politika, il-gwida għall-istudenti, l-opportunitajiet ta’ mobbiltà, is-sistemi ta’ rikonoxximent, l-investiment fil-kwalità u l-komunikazzjoni pubblika dwar il-VET; billi valur ugwali għandu jfisser aċċess u opportunitajiet effettivi għall-istudenti ta’ kull età u sfond, mingħajr ma jinħoloq distakk kompetittiv bejn is-setturi tal-edukazzjoni u tat-taħriġ;

C. billi l-attraenza u l-kwalità tal-VET jiddependu mhux biss fuq ir-rilevanza għas-suq tax-xogħol, iżda wkoll fuq it-tagħlim u t-taħriġ, is-sistemi ta’ gwida, l-aċċess inklużiv, il-permeabbiltà bejn il-perkorsi tal-edukazzjoni u t-taħriġ, ir-rikonoxximent tal-ħiliet u l-kwalifiki u l-iżvilupp ta’ kompetenzi bażiċi, diġitali, ekoloġiċi, ċiviċi, soċjali u trasversali;  

D. billi l-investiment pubbliku għal kull student u l-għajnuna finanzjarja diretta huma sistematikament aktar baxxi għall-edukazzjoni sekondarja għolja u postsekondarja mhux terzjarja – il-livelli fejn il-VET huma kkonċentrati – milli għall-edukazzjoni terzjarja fil-biċċa l-kbira tal-Istati Membri[footnoteRef:2]; [2:  https://www.europarl.europa.eu/RegData/etudes/STUD/2026/783536/CASP_STU(2026)783536_EN.pdf




] 


E. billi l-mobbiltà tal-istudenti u tal-apprendisti tal-VET tibqa’ waħda mill-aktar oqsma ċari fejn din l-ambizzjoni għad trid tiġi tradotta fil-prattika; billi hemm wisq studenti u apprendisti tal-VET li għadhom qed jiffaċċjaw inċertezza legali, ostakli amministrattivi, kapaċità limitata tal-fornituri, responsabbiltajiet mhux ċari, u kwistjonijiet mhux solvuti relatati mal-assigurazzjoni, ir-remunerazzjoni, is-sigurtà soċjali u r-rikonoxximent; billi l-istudenti spiss ma jkunux konxji tad-drittijiet tagħhom u tal-proċeduri disponibbli biex jirrapportaw abbużi; billi ostakli addizzjonali, bħaż-żieda fil-kostijiet tal-għajxien u tal-akkomodazzjoni, jistgħu jirriskjaw li jeskludu lill-istudenti minn sfondi soċjoekonomiċi żvantaġġati mill-opportunitajiet ta’ mobbiltà fl-edukazzjoni u t-taħriġ vokazzjonali;

F. billi l-ispariġġi persistenti fil-ħiliet ikomplu jfixklu l-produttività, it-tkabbir ekonomiku u l-innovazzjoni madwar l-Unjoni, filwaqt li jenfasizzaw il-ħtieġa ta’ kooperazzjoni aktar mill-qrib bejn il-fornituri tat-taħriġ, l-impjegaturi, l-SMEs u l-ekosistemi produttivi lokali; billi s-sistemi doppji tal-edukazzjoni u t-taħriġ vokazzjonali bbażati fuq l-apprendistat, li jikkombinaw it-tagħlim ibbażat fl-iskejjel ma’ taħriġ sostanzjali ta’ kwalità bbażat fuq ix-xogħol fl-intrapriżi, urew li huma effettivi biex jappoġġjaw it-tranżizzjoni mill-edukazzjoni għall-impjieg;

G. billi t-tisħiħ tal-prinċipji u d-dispożizzjonijiet Ewropej komuni għall-istudenti u l-apprendisti mobbli tal-VET jista’ jgħin biex jipprovdi ċertezza legali akbar għall-istudenti, il-fornituri tal-VET, l-impjegaturi u l-awtoritajiet kompetenti, b’rispett sħiħ tal-kompetenzi tal-Istati Membri u s-sistemi nazzjonali tal-VET;

H. billi l-mobbiltà tal-VET tirrikjedi kapaċità ta’ appoġġ aktar b’saħħitha fl-istituzzjonijiet tal-VET, inkluż persunal iddedikat, gwida, sħubijiet bejn l-impjegaturi, proċeduri simplifikati u għodod diġitali; 

I. billi ċ-Ċentri ta’ Eċċellenza Vokazzjonali (CoVEs), introdotti bħala tali fil-programm Erasmus+ attwali huma proġetti ta’ kooperazzjoni u sħubijiet trasformattivi li jgħaqqdu lill-fornituri tal-VET, lill-awtoritajiet pubbliċi, lill-akkademja u lis-settur privat, bi rwol fl-ekosistemi tal-ħiliet, id-dinja tax-xogħol, l-innovazzjoni u t-tranżizzjonijiet ekoloġiċi u diġitali, appoġġjati minn pedagoġiji innovattivi, l-iżvilupp professjonali tal-għalliema u tal-ħarrieġa, il-mobbiltà tal-istudenti u tal-persunal u l-istrateġiji ta’ internazzjonalizzazzjoni tal-VET;

J. billi l-VET jeħtieġu appoġġ adegwat, viżibbli u msaħħaħ progressivament taħt il-QFP li jmiss, b’mod partikolari fi ħdan Erasmus+, filwaqt li jinżammu l-flessibbiltà u l-arkitettura bbilanċjata tat-tagħlim tul il-ħajja tal-programm kif ukoll fondi komplementari oħra tal-UE; billi l-eċċellenza tal-VET tiddependi wkoll fuq l-għalliema, il-ħarrieġa, il-mentors fuq il-post tax-xogħol, il-permeabbiltà bejn il-perkorsi tal-edukazzjoni u t-taħriġ u l-aċċess inklużiv;

K. billi n-nuqqas ta’ għalliema tal-VET qed jaffettwa s-27 Stat Membru kollha tal-UE; Billi skont stħarriġ tas-Cedefop fit-2025.18 % biss tal-għalliema tal-VET jemmnu li l-professjoni tagħhom hija apprezzata, u għal terz tal-għalliema tal-VET il-professjoni tagħhom ma kinitx l-ewwel għażla, u bħala medja l-għalliema tal-VET jirċievu 11 % anqas salarju minn professjonisti oħra b’edukazzjoni terzjarja[footnoteRef:3]. [3:  https://www.cedefop.europa.eu/en/press-releases/cedefop-launches-first-european-vocational-teacher-survey-tackle-critical-vet-teacher-shortages





] 


1.	Jilqa’ l-attenzjoni politika mġedda mogħtija lill-VET fil-kuntest tal-Unjoni tal-Ħiliet, id-Dikjarazzjoni ta’ Herning fil-Proċess ta’ Copenhagen, u l-Istrateġija Ewropea għall-Edukazzjoni u t-Taħriġ Vokazzjonali li jmiss, u jfakkar fir-rwol tiegħu bħala pilastru taż-Żona Ewropea tal-Edukazzjoni, l-Unjoni tal-Ħiliet u l-ekosistema Ewropea tat-tagħlim tul il-ħajja biex tingħata spinta lill-kompetittività u r-reżiljenza; 

2.	Jistieden lill-Kummissjoni u lill-Istati Membri jsarrfu l-parità tal-istima bejn il-perkorsi vokazzjonali u akkademiċi f’miżuri konkreti fit-tfassil tal-politika, il-gwida għall-istudenti, l-opportunitajiet ta’ mobbiltà, is-sistemi ta’ rikonoxximent, l-investiment fil-kwalità u l-komunikazzjoni pubblika dwar l-eċċellenza u l-inklużività fil-VET, b’mod partikolari biex tiżdied l-attraenza tagħhom; 

3.	Jisħaq li valur ugwali għandu jfisser opportunitajiet effettivi għall-istudenti, u mhux distakk kompetittiv bejn is-setturi tal-edukazzjoni u tat-taħriġ; 

4.	Jenfasizza li l-Istrateġija futura tal-VET għandha tibqa’ ċċentrata fuq l-istudent u għandha tappoġġja kemm il-kompetittività tal-Ewropa kif ukoll l-iżvilupp personali, l-inklużjoni soċjali u l-parteċipazzjoni demokratika tal-istudenti, filwaqt li trawwem VET Ewropej ta’ kwalità għolja, inklużivi, innovattivi u attraenti b’perspettiva internazzjonali; jenfasizza f’dan ir-rigward l-importanza ta’ perkorsi ċari ta’ progressjoni fi ħdan il-VET, inklużi l-edukazzjoni u t-taħriġ vokazzjonali ogħla u l-kwalifiki fil-livell 5 u ogħla tal-EQF; 

5.	Iwissi li ħafna ħiliet artiġjanali tradizzjonali, u ta’ konservazzjoni tal-wirt kulturali huma f’riskju li jisparixxu bħala riżultat tat-tibdil demografiku u n-nuqqas ta’ perkorsi ta’ trażmissjoni strutturati; Jenfasizza l-importanza tat-trasferiment tal-ħiliet interġenerazzjonali fl-indirizzar tat-tibdil demografiku u n-nuqqas ta’ ħaddiema; iħeġġeġ inizjattivi li jappoġġjaw lill-ħaddiema b’esperjenza biex jgħaddu l-għarfien u l-għarfien espert tagħhom permezz ta’ mentoraġġ, taħriġ fuq il-post tax-xogħol u skemi ta’ apprendistat; jistieden lill-Kummissjoni u lill-Istati Membri jużaw l-edukazzjoni u t-taħriġ vokazzjonali, bħala mezz ta’ salvagwardja u trażmissjoni ta’ dawk il-ħiliet; jitlob li l-istrateġiji tal-VET ikunu marbuta mal-ekosistemi u l-wirt kulturali lokali, bħala għodda għall-koeżjoni territorjali u biex jiġi miġġieled it-tnaqqis demografiku; jitlob li s-setturi kulturali u kreattivi jiġu riflessi bis-sħiħ fl-istrateġija tal-VET li jmiss;

6.	Jistieden lill-Kummissjoni u lill-Istati Membri jindirizzaw, bħala prijorità, l-inċertezza legali u amministrattiva li taffettwa lill-istudenti u lill-apprendisti mobbli tal-VET, inkluż fir-rigward tal-istatus tal-istudenti, l-arranġamenti kuntrattwali, ir-remunerazzjoni, is-sigurtà soċjali, l-assigurazzjoni u r-rikonoxximent tal-perjodi ta’ apprendiment barra mill-pajjiż;

7.	Jistieden lill-Kummissjoni ssaħħaħ il-prinċipji u d-dispożizzjonijiet Ewropej komuni għall-istudenti u l-apprendisti mobbli tal-VET, b’rispett sħiħ tal-kompetenzi tal-Istati Membri u s-sistemi nazzjonali tal-VET, sabiex tipprovdi ċertezza legali akbar għall-istudenti, il-fornituri tal-VET, l-impjegaturi u l-awtoritajiet kompetenti, inkluż billi tiżviluppa qafas Ewropew komuni għar-rikonoxximent reċiproku awtomatiku tal-kwalifiki ta’ studju u l-perjodi ta’ apprendiment barra mill-pajjiż fi skola, fil-VET u fl-edukazzjoni għolja; Jistieden lill-Istati Membri jiggarantixxu l-portabbiltà ta’ għotjiet u self domestiċi għall-istudenti tal-VET li jieħdu sehem f’mobbiltà rikonoxxuta, sabiex l-appoġġ jimxi mal-istudent barra mill-pajjiż; Jisħaq fuq l-importanza li jiġu rieżaminati u indiċizzati regolarment l-għotjiet għall-inflazzjoni u l-appoġġ finanzjarju għall-istudenti, l-apprendisti, l-għalliema u l-persunal tal-VET li jipparteċipaw f’attivitajiet ta’ mobbiltà; 

8.	Jitlob li l-programm Erasmus+ jiffinanzja sistemi ta’ appoġġ għall-mobbiltà fl-istituzzjonijiet tal-VET, bħall-koordinaturi tal-mobbiltà fl-istituzzjonijiet infushom, filwaqt li jibni fuq esperimentazzjonijiet ta’ suċċess bħall-proġett MONA fi Franza, sabiex jinkludi koordinaturi tal-mobbiltà, jiggwida lill-istudenti tal-VET fil-proġetti ta’ mobbiltà tagħhom, jagħti pariri lill-għalliema tal-VET fit-twaqqif ta’ proġetti Ewropej u jiffaċilita l-kuntatti bejn l-istituzzjonijiet tal-VET, is-settur privat u l-istudenti; 

9.	Iħeġġeġ l-iżvilupp ta’ infrastruttura tal-mobbiltà diġitali adattata għall-VET, ispirata mill-esperjenza tal-Erasmus Mingħajr Karti fl-edukazzjoni għolja, biex jiġu ssimplifikati l-proċessi amministrattivi, il-ftehimiet ta’ tagħlim, il-proċeduri ta’ rikonoxximent u l-kooperazzjoni bejn il-fornituri tal-VET, l-impjegaturi u l-awtoritajiet kompetenti; 

10.	Jenfasizza r-rwol trasformattiv taċ-Ċentri ta’ Eċċellenza Vokazzjonali (CoVEs) bħala proġetti ta’ kooperazzjoni u sħubijiet li jlaqqgħu flimkien lill-fornituri tal-VET, lill-awtoritajiet pubbliċi, lill-akkademja u lis-settur privat, bl-għan li jissaħħu r-rabtiet bejn dawn il-partijiet ikkonċernati, jinbnew kurrikuli u formati pedagoġiċi innovattivi li jirrispondu għall-ħtiġijiet tal-ħiliet tal-Ewropa, titrawwem il-mobbiltà tal-istudenti, l-għalliema, il-ħarrieġa u l-persunal tal-VET, u jinstabu soluzzjonijiet għall-ostakli amministrattivi, finanzjarji, legali u prattiċi li jfixklu l-mobbiltà fi ħdan il-VET; 

11.	Jitlob li l-baġit iddedikat għas-CoVEs jiġi ssalvagwardjat fil-programm Erasmus+ li jmiss, u li s-CoVEs ta’ suċċess jirċievu l-istabbiltà u l-viżibbiltà meħtieġa biex ikomplu jinnovaw u jittrasformaw is-settur tal-VET fil-livelli Ewropej, nazzjonali, reġjonali u lokali;

12.	Jenfasizza r-rwol tal-awtoritajiet reġjonali, metropolitani u lokali fil-bini ta’ ekosistemi tal-apprendistati u tal-VET inklużivi, ġusti u konnessi mal-impjegaturi u fil-ġestjoni diretta taċ-ċentri pubbliċi tat-taħriġ; 

13.	Ifakkar li l-VET jeħtieġu appoġġ adegwat, viżibbli u msaħħaħ progressivament fi ħdan Erasmus+, ibbażat fuq id-domanda tal-istudenti, il-kwalità, l-inklużjoni, il-kapaċità ta’ assorbiment u l-mira tal-Ewropa Attiva għall-mobbiltà tal-VET, filwaqt li jiġu ppreservati l-flessibbiltà u l-arkitettura bbilanċjata tat-tagħlim tul il-ħajja tal-programm; 

14.	Jitlob li kwalunkwe borża ta’ studju, talent jew azzjoni ta’ eċċellenza futura tal-Erasmus+ f’oqsma edukattivi strateġiċi tkun miftuħa, fejn rilevanti, għall-istudenti tal-VET u l-perkorsi tal-VET ogħla, filwaqt li tikkomplementa, aktar milli tnaqqas, il-finanzjament ewlieni tal-Erasmus+ għall-mobbiltà, l-inklużjoni u l-kooperazzjoni fl-apprendiment; 

15.	Jitlob li l-Aġenda tal-UE għall-Għalliema u l-Ħarrieġa li jmiss tindirizza b’mod espliċitu l-kawżi tan-nuqqasijiet u l-ħtiġijiet tal-għalliema u l-ħarrieġa tal-VET u persunal relatat ieħor, inklużi l-attraenza tal-karrieri, l-iżvilupp professjonali inizjali u kontinwu, il-perkorsi professjonali flessibbli, l-innovazzjoni pedagoġika, il-kompetenzi diġitali, tal-IA u ekoloġiċi, il-ħiliet ta’ inklużjoni u l-appoġġ għall-mentors fil-kumpanija; 

16.	Jisħaq fuq l-importanza tal-permeabbiltà bejn il-VET u perkorsi oħra ta’ edukazzjoni u taħriġ, bħall-edukazzjoni għolja, it-tagħlim għall-adulti, u l-impjiegi, sabiex l-istudenti jkunu jistgħu jagħmlu progress bejn il-perkorsi mingħajr ostakli; jappella, f’dan ir-rigward, għal rikonoxximent aktar b’saħħtu tal-eżiti tal-apprendiment u tal-kwalifiki tal-VET, gwida aħjar tul il-ħajja, mikrokredenzjali b’assigurazzjoni tal-kwalità, validazzjoni tal-apprendiment mhux formali u informali, u perkorsi mill-VET inizjali għall-VET għolja, l-edukazzjoni għolja u l-VET kontinwi; 

17.	Jitlob li l-kurrikuli tal-VET jagħtu lill-istudenti mhux biss ħiliet speċifiċi għall-impjieg, iżda wkoll kompetenzi bażiċi, diġitali, tal-IA, ekoloġiċi, ċiviċi, tal-litteriżmu medjatiku, intraprenditorjali, soċjali u trasversali meħtieġa għal impjiegi ta’ kwalità, tagħlim tul il-ħajja, ċittadinanza attiva u reżiljenza demokratika; ifakkar li l-eċċellenza u l-inklużjoni fil-VET iridu jiġu segwiti flimkien, u li l-opportunitajiet ta’ VET, mobbiltà u innovazzjoni ta’ kwalità għolja għandhom ikunu aċċessibbli għal studenti b’anqas opportunitajiet, għal studenti b’diżabbiltà u b’diffikultajiet fit-tagħlim, għal studenti adulti, għal studenti fir-reġjuni ultraperiferiċi, fiż-żoni rurali, remoti u żvantaġġati, u għal nisa u bniet f’perkorsi tal-VET relatati ma’ STEM inkluż permezz ta’ offerti ta’ taħriġ mobbli, apprendiment imħallat, gwida mill-bogħod u kooperazzjoni bejn l-iskejjel, iċ-ċentri ta’ taħriġ u l-komunitajiet lokali; 

18.	Jistieden lill-Istati Membri jisfidaw l-istereotipi marbuta mal-ġeneru u l-ostakli strutturali li jaffettwaw l-għażliet edukattivi u tal-karriera, bil-ħsieb li jippromwovu l-ugwaljanza bejn il-ġeneri u parteċipazzjoni aktar ibbilanċjata tan-nisa u l-irġiel fil-perkorsi, is-setturi u l-okkupazzjonijiet vokazzjonali kollha;

19.	Jitlob li jiġi promoss aktar l-infiq pubbliku effettiv u effiċjenti fuq il-VET, kif ukoll il-komplementarjetà u s-sinerġiji tal-finanzjament fl-ambitu tal-Qafas Finanzjarju Pluriennali li jmiss, b’mod partikolari fl-ambitu ta’ Erasmus+, AgoraEU, il-Fond Soċjali Ewropew u fondi oħra ta’ koeżjoni, flimkien mal-Fond Ewropew għall-Kompetittività; Jappella għal data u monitoraġġ imtejba tal-VET, kif ukoll sforzi mġedda għall-implimentazzjoni tal-parametri referenzjarji fil-livell tal-UE għall-VET b’mod effettiv fl-Istati Membri kollha;

20.	Jitlob li l-Istrateġija Ewropea futura għall-Edukazzjoni u t-Taħriġ Vokazzjonali tibni fuq il-Proċess ta’ Copenhagen u l-aħħar stadju importanti tiegħu d-Dikjarazzjoni ta’ Herning, filwaqt li tevita l-ħolqien ta’ inizjattivi ġodda mhux konnessi, u ssaħħaħ il-koerenza u l-użu prattiku tal-għodod Ewropej eżistenti, inklużi l-Qafas Ewropew tal-Kwalifiki, l-EQAVET, l-Europass, il-mikrokredenzjali, il-kredenzjali diġitali u l-validazzjoni tat-tagħlim mhux formali u informali; 

<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur għal opinjoni tiddikjara li fl-opinjoni tagħha inkludiet kontribut dwar kwistjonijiet li għandhom x’jaqsmu mas-suġġett tal-fajl li rċeviet, għat-tħejjija tal-opinjoni, sal-adozzjoni tagħha fil-kumitat, mingħand ir-rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:4] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [4:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza

	French Education Ministry

	2. Rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom

	Xejn


Il-lista ta’ hawn fuq hija mfassla taħt ir-responsabbiltà esklużiva tar-rapporteur għal opinjoni.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur għal opinjoni tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

